# ΑΡΧΕΣ ΟΙΚΟΝΟΜΙΚΗΣ ΘΕΩΡΙΑΣ ΙΙ

**ΠΡΟΣΟΜΟΙΩΣΗ ΠΑΝΕΛΛΑΔΙΚΩΝ ΕΞΕΤΑΣΕΩΝ 2015**

### 1η ΟΜΑΔΑ

**ΘΕΜΑ Α.**

**Α1.** *Για τις παρακάτω προτάσεις του θέματος να γράψετε στο τετράδιό σας τον αριθμό της καθεμιάς και δίπλα σε κάθε αριθμό τη λέξη* ***Σωστό,*** *αν είναι σωστή, και* ***Λάθος,*** *αν η πρόταση είναι λανθασμένη.*

**1.** Αν ο Δείκτης Τιμών ενός έτους είναι μεγαλύτερος του 100, τότε το ίδιο έτος το πραγματικό Α.Ε.Π. θα είναι μεγαλύτερο από το ονομαστικό Α.Ε.Π.

**2.** Το επιτόκιο καταθέσεων δεν είναι πάντοτε το ίδιο, αλλά διαφέρει για κάθε τράπεζα και οπωσδήποτε εξαρτάται από το είδος της κατάθεσης.

**3.** Σε περιόδους έντονου πληθωρισμού αυξάνεται η αποταμίευση και μειώνεται η κατανάλωση.

**4.** Το πραγματικό ακαθάριστο εγχώριο προϊόν είναι ο σημαντικότερος δείκτης με τον οποίο μετράται η οικονομική ευημερία μιας οικονομίας. Δεν είναι βέβαια ιδεώδης, αλλά είναι ο καλύτερος δείκτης που υπάρχει.

**5.** Σε περιόδους μεγάλης απασχόλησης και αυξανόμενων τιμών, ο προϋπολογισμός πρέπει να είναι πλεονασματικός για να μειωθούν οι πληθωριστικές τάσεις.

**Μονάδες 15**

**Α2.** *Για τις παρακάτω προτάσεις του θέματος να γράψετε στο τετράδιό σας τον αριθμό της πρότασης και δίπλα του το γράμμα που αντιστοιχεί στη σωστή απάντηση.*

**1.** Στη φάση της ανόδου των οικονομικών διακυμάνσεων δεν παρατηρούμε:

**α.** Αύξηση των κερδών.

**β**. Αύξηση της απασχόλησης.

**γ.** Αύξηση της συνολικής ζήτησης.

**δ.** Αύξηση του ποσοστού ανεργίας.

**2.** Το Α.Ε.Π. σε τρέχουσες τιμές επηρεάζεται από τις μεταβολές:

**α.** Των τιμών και των ποσοτήτων των αγαθών και υπηρεσιών.

**β.** Μόνο των τιμών των αγαθών και υπηρεσιών.

**γ.** Μόνο των ποσοτήτων των αγαθών και υπηρεσιών.

**δ.** Κατά κύριο λόγο, των τιμών των αγαθών και υπηρεσιών.

**Μονάδες 10**

**ΘΕΜΑ Β.**

**Β1.** Να αναφέρετε τις φάσεις από τις οποίες διέρχεται ένας οικονομικός κύκλος.

**Μονάδες 8**

**Β2.** Αναφέρετε τον ορισμό του Ακαθάριστου Εγχώριου Προϊόντος (Α.Ε.Π.).

**Μονάδες 5**

**Β3.** Αναλύστε τη λειτουργία του χρήματος ως μέσου διατήρησης αξιών.

**Μονάδες 12**

**2η ΟΜΑΔΑ**

**ΘΕΜΑ Γ.**

**Γ1.** Αναφέρετε ονομαστικά τις κατηγορίες διάκρισης των φόρων με κριτήριο τη φορολογική τους βάση.

**Μονάδες 6**

**Γ2.** Τι γνωρίζετε για την άποψη σχετικά με τα αίτια του πληθωρισμού που είναι γνωστή ως πληθωρισμός ζήτησης;

**Μονάδες 10**

**Γ3.** Δύο καταναλωτές Α και Β πραγματοποιούν την ίδια αγορά, αξίας 1.000€. Αν η αγορά τους επιβαρύνεται με φόρο 20%, να υπολογιστεί ο φόρος που πρέπει να πληρώσει ο κάθε καταναλωτής και να χαρακτηριστεί η αναλογικότητα του φόρου αυτού ως προς το εισόδημά τους. Δίδονται: Εισόδημα Α 20.000€ και Εισόδημα Β 40.000€.

**Μονάδες 14**

**ΘΕΜΑ Δ.**

Ένα άτομο Α κάνει κατάθεση ταμιευτηρίου σε εμπορική τράπεζα 200.000€. Από αυτά τα χρήματα η τράπεζα δανειοδοτεί άτομο Β, το οποίο με το δάνειο ανοίγει λογαριασμό όψεως στην ίδια τράπεζα. Από την κατάθεση του Β η τράπεζα χορηγεί δάνειο στο άτομο Γ, που καταθέτει όλο το ποσό σε λογαριασμό όψεως της ίδιας τράπεζας. Από την κατάθεση του Γ η τράπεζα χορηγεί νέο δάνειο στο άτομο Δ.

**Δ1.** Αν το ισχύον ποσοστό ρευστών διαθεσίμων είναι 10%, ποια είναι η συνολική ποσότητα χρήματος που κυκλοφορεί στην οικονομία εξαιτίας των πράξεων αυτών;

**Μονάδες 10**

**Δ2.** Αν το ποσοστό των ρευστών διαθεσίμων αυξηθεί σε 20%, ποια θα είναι η μεταβολή της ποσότητας χρήματος που δημιουργεί η εμπορική τράπεζα;

**Μονάδες 10**

**Δ3.** Μετά την πάροδο ενός έτους το άτομο Α κάνει ανάληψη 105.000€ από το αρχικό του κεφάλαιο. Αν στη διάρκεια του ίδιου έτους ο ρυθμός πληθωρισμού ήταν 5%, να υπολογίσετε την πραγματική αξία του ποσού που εισέπραξε στο τέλος του έτους.

**Μονάδες 5**

**ΚΑΛΗ ΕΠΙΤΥΧΙΑ!!!**